CELEX: 32017R1979
Language: hr
Date: 2017-10-31 00:00:00
Title: Uredba Komisije (EU) 2017/1979 оd 31. listopada 2017. o izmjeni Priloga II. Uredbi (EZ) br. 854/2004 Europskog parlamenta i Vijeća o utvrđivanju posebnih pravila organizacije službenih kontrola proizvoda životinjskog podrijetla namijenjenih prehrani ljudi, u pogledu bodljikaša izlovljenih izvan proizvodnih područja koja su razvrstana u razrede (Tekst značajan za EGP. )

1.11.2017   
            
            
               HR
            
            
               Službeni list Europske unije
            
            
               L 285/6
            
         UREDBA KOMISIJE (EU) 2017/1979
   оd 31. listopada 2017.
   o izmjeni Priloga II. Uredbi (EZ) br. 854/2004 Europskog parlamenta i Vijeća o utvrđivanju posebnih pravila organizacije službenih kontrola proizvoda životinjskog podrijetla namijenjenih prehrani ljudi, u pogledu bodljikaša izlovljenih izvan proizvodnih područja koja su razvrstana u razrede
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 854/2004 Europskog parlamenta i Vijeća od 29. travnja 2004. o utvrđivanju posebnih pravila organizacije službenih kontrola proizvoda životinjskog podrijetla namijenjenih prehrani ljudi (1), a posebno njezin članak 17. stavak 1.,
   budući da:
   
               (1)
            
            
               Uredbom (EZ) br. 854/2004 utvrđena su posebna pravila organizacije službenih kontrola proizvodâ životinjskog podrijetla namijenjenih prehrani ljudi.
            
         
               (2)
            
            
               Uredbom (EZ) br. 854/2004 predviđeno je da države članice osiguraju da proizvodnja i stavljanje u promet živih školjaka, živih bodljikaša, živih plaštenjaka i živih morskih puževa budu podvrgnuti službenim kontrolama kako je opisano u Prilogu II. U poglavlju II. tog priloga navedena su pravila razvrstavanja proizvodnih područja u razrede i praćenje tih područja.
            
         
               (3)
            
            
               U poglavlju II. Priloga II. Uredbi (EZ) br. 854/2004 proizvodna područja razvrstana su u razrede u skladu s razinom onečišćenja fekalijama. Životinje filtratori, primjerice školjke, mogu nakupiti mikroorganizme koji mogu biti opasni za zdravlje ljudi. Zbog toga se razvrstavanje proizvodnih područja u razrede temelji na prisutnosti određenih mikroorganizama zbog onečišćenja fekalijama.
            
         
               (4)
            
            
               Bodljikaši uglavnom nisu filtratori. Stoga je rizik da te životinje nakupe mikroorganizme zbog onečišćenja fekalijama neznatan. Osim toga, ne postoje epidemiološki podaci kojima bi se utvrdila povezanost pravila iz poglavlja II. Priloga II. Uredbi (EZ) br. 854/2004 o razvrstavanju proizvodnih područja u razrede i opasnosti od bodljikaša koji nisu filtratori za zdravlje ljudi.
            
         
               (5)
            
            
               Bodljikaše bi stoga trebalo isključiti iz pravila o razvrstavanju proizvodnih područja u razrede kako je utvrđeno u poglavlju II. Priloga II. Uredbi (EZ) br. 854/2004.
            
         
               (6)
            
            
               U poglavlju III. Priloga II. Uredbi (EZ) br. 854/2004 utvrđene su službene kontrole za češljače (pectinidae) i žive morske puževe koji nisu filtratori izlovljene izvan proizvodnih područja koja su razvrstana u razrede. Bodljikaše koji nisu filtratori trebalo bi uključiti u to poglavlje.
            
         
               (7)
            
            
               Stoga je u skladu s time potrebno izmijeniti poglavlje III. Priloga II. Uredbi (EZ) br. 854/2004.
            
         
               (8)
            
            
               Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,
            
         DONIJELA JE OVU UREDBU:
   Članak 1.
   U Prilogu II. Uredbi (EZ) br. 854/2004 poglavlje III. zamjenjuje se sljedećim:
   
      „POGLAVLJE III.:   SLUŽBENE KONTROLE ZA ČEŠLJAČE (PECTINIDAE), MORSKE PUŽEVE I BODLJIKAŠE KOJI NISU FILTRATORI IZLOVLJENE IZVAN PROIZVODNIH PODRUČJA KOJA SU RAZVRSTANA U RAZREDE
      Službene kontrole za češljače (pectinidae), morske puževe i bodljikaše koji nisu filtratori izlovljene izvan proizvodnih područja koja su razvrstana u razrede provode se na burzi riba, u otpremnom centru ili objektima za preradu.
      Tim se službenim kontrolama mora provjeriti usklađenost sa zdravstvenim normama za žive školjke koje su utvrđene u odjeljku VII. poglavlju V. Priloga III. Uredbi (EZ) br. 853/2004 te usklađenost s drugim zahtjevima iz odjeljka VII. poglavlja IX. Priloga III. toj Uredbi.”
   
   Članak 2.
   Ova Uredba stupa na snagu trećeg dana od dana objave u Službenom listu Europske unije.
   Primjenjuje se od 1. siječnja 2019.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 31. listopada 2017.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 139, 30.4.2004., str. 206.